26. ΑΠΟΦΑΣΗ ΥΠΟΥΡΓΟΥ ΔΗΜΟΣΙΑΣ ΤΑΞΗΣ Αριθ. 3006/5/9η της 7/18 Ιουν.1993 (ΦΕΚ Β΄ 437) Χαρακτηρισμός του παιγνίου «Συσκευή αυτόματου πωλητού, σε συνδυασμό με ηλεκτρονικό παιγνίδι και με δυνατότητα προσφοράς δώρου». Έχοντες υπόψη: 1.Τις διατάξεις του άρθρ.1 του Β.Δ.29/71 «Περί κωδικοποιήσεως σε ενιαίο κείμενο των ισχυουσών διατάξεων περί τυχηρών και μη παιγνίων». 2.Την υπ’ αριθ. 3 από 31.5.93 Γνωμοδότηση του Γνωμοδοτικού Συμβουλίου Παιγνίων και 3.Την υπ’ αριθ.7004/3/14 από 10.12.92 Απόφαση του Πρωθυπουργού και του Υφυπουργού Δημόσιας Τάξης «Ανάθεση αρμοδιοτήτων του Υφυπουργού Δημόσιας Τάξης Κων/νο Σαψάλη», αποφασίζουμε: Κατατάσσουμε το παίγνιο «Συσκευή αυτόματου πωλητού, σε συνδυασμό με ηλεκτρονικό παιγνίδι και με δυνατότητα προσφοράς δώρου» στην κατηγορία των τυχερών παιγνίων, γιατί το αποτέλεσμα από τη διενέργεια του παιγνίου αυτού, εξαρτάται αποκλειστικά και μόνο από την τύχη και όχι από την τεχνική δεινότητα του παίκτη, κατά την δεύτερη φάση αυτού. Η παρούσα ισχύει από τη δημοσίευσή της στην Εφημερίδα της Κυβερνήσεως. Από τις διατάξεις αυτής της απόφασης, δεν προκαλείται δαπάνη σε βάρος του Κρατικού Προϋπολογισμού. 